ועדת העבודה, הרווחה והבריאות, כנסת 17, פרוטוקול מספר 327, 2007-12-04 11:15

יצחק גלנטי: שלום, אני פותח את ישיבת הוועדה.

יצחק גלנטי: אני מבקש שנציגת הביטוח הלאומי תציג את החוק.

כרמית נאור: חוק הבטחת הכנסת קובע, שיראו סכומים מסוימים כהכנסה לצורך הגמלה.

כרמית נאור: במסגרת החוק הוסמך שר הרווחה להחריג סכומים מסוימים, על מנת שלא יראו אותם כהכנסה.

כרמית נאור: במסגרת תקנה 17 לתקנות יחרגו גמלאות מסוימות בכל מיני סכומים או הסכמים, שהמדינה ראתה לנכון שלא לראות בהם כהכנסה על מנת שזה לא יפגע בשיעור הגמלה.

כרמית נאור: בהתאם להחלטת הממשלה הוחלט לשלם מענקים במסגרת תוכנית הוראות לתעסוקה.

כרמית נאור: היום זה נקרא "מהלב", בעבר זה נקרא "ויסקונסי".

כרמית נאור: זה נועד למי שמשתלב ומתמיד בשוק העבודה.

כרמית נאור: אנו מבקשים שיהיה תיקון שיתאים לאוכלוסייה הזו, כל שלא יראו את זה כהכנסה לצורך חישוב הגמלה והבטחת הכנסה.

כרמית נאור: אנו רוצים, שלא יתנו את זה במסגרת תוכנית מהלב, ומצד שני יורידו את זה מהגמלאות.

כרמית נאור: אנו מבקשים, שהוועדה תאשר לנו את התיקון הקובע את סכומי המענק האלה, שהם נעים בין 1,000 שקלים ל-4,200 שקלים לשנה.

רן כהן: זה הכל.

וילמה מאור: אבל אם יתחשבו בזה, הם לא יקבלו גמלה.

גלית יעקובוב: אנחנו רצינו להיטיב ככל הנתין עם המשתתפים, ולתת להם את המענק.

גלית יעקובוב: אנו ודאי לא רוצים שהם ייפגעו, ושזה יוריד להם את סכומי הגמלה.

רן כהן: אני רוצה להבין, מי אמור לשלם עבור זה?

גלית יעקובוב: המרכזים.

רן כהן: למה המרכזים ולא המוסד לביטוח הלאומי?

גלית יעקובוב: כי מי שאמור לקבל את תלושי המשכורת של המשתתפים ולוודא שהם מביאים את כל מה שנדרש, זה המרכזים.

גלית יעקובוב: הם מייד נותנים את הש'קים.

גלית יעקובוב: אף אחד אחר לא יכול לעשות זאת, לא המוסד לביטוח הלאומי ולא משרד התמ"ת.

גלית יעקובוב: אצלנו הליכים כאלה ייקחו הרבה מאוד זמן.

גלית יעקובוב: לכל גוף ממשלתי ייקח הרבה מאוד זמן.

רן כהן: לא למוסד לביטוח הלאומי.

רן כהן: אני מכיר את המוסד הזה הרבה שנים.

רן כהן: אין שום סיבה שזה לא ישולם על ידי הביטוח הלאומי.

כרמית נאור: זה לא אמור להיות חלק מהגמלה שמשולמת מכוח חוק הבטחת הכנסה.

כרמית נאור: זה לא חלק מהגמלה.

רן כהן: זה גם לא כספו של המעסיק.

רן כהן: זה כסף ממשלתי.

גלית יעקובוב: בוודאי.

רן כהן: אז למה שהממשלה לא תשלם את זה דרך המוסד לביטוח הלאומי?

כרמית נאור: כי זה מיועד רק לאוכלוסייה המשתתפת במסגרת תוכנית מהלב.

רן כהן: מניסיוני ארוך הטווח, ברגע שהדבר הזה מועבר על ידי המעסיקים זה לא טוב.

גלית יעקובוב: זה לא המעסיקים, אלא מרכזי התעסוקה.

רן כהן: אלה לא המעסיקים, אלא מפעילי התוכנית "מהלב".

רן כהן: אני לא מבין למה.

גלית יעקובוב: יש להם מערכת אוטומטית.

מיכל צוק: מענק ההתמדה כבר מופעל, ואנשים מתחילים לקבל את הכספים בגינו כבר עכשיו.

מיכל צוק: לכן, יש חשיבות גדולה לאישור שלכם.

מיכל צוק: אחרת הקצבה שלהם תקוזז.

רן כהן: אנחנו בעד מענק ההתמדה.

רן כהן: אין פה אף אחד שהוא נגד.

יצחק גלנטי: יש סכנה שהיא תקוזז אחר כך.

רן כהן: אני בעד המענק.

מיכל צוק: יש תנאים מסוימים האמורים לתת מענק למי שמשתתף בפיילוט של התוכנית, ומתמיד בעבודה 12 חודשים.

מיכל צוק: אדם כזה יקבל סוג של משכורת 13.

מיכל צוק: האנטראקציה של אותם משתתפים היא מול המרכז.

מיכל צוק: הם מגיעים למרכז, וכל הטיפול השוטף בעניינם הוא מול האנשים שבמרכזים.

מיכל צוק: הנציגים שבמרכז מקבלים מהם את כל המידע, את תלושי המשכורת, ובהתאם משלמים להם.

מיכל צוק: אנחנו התקנו עכשיו מערכת אחידה בכל המרכזים.

מיכל צוק: הכספים הם כספים שהמרכז משלם והמדינה מחזירה לו, ברגע שיש זכאות לפי כללים שאנו קבענו.

רן כהן: מי קובע אם מישהו מקבל 1,000 שקלים או 4,200 שקלים?

מיכל צוק: יש כללים שקובעים את הזכאות של משתתף למענק ההתמדה.

מיכל צוק: זה תלוי בתקופת העסקה שלו בגובה שכרו.

מיכל צוק: אנו רוצים לתמרץ אנשים למצוא עבודה או לשפר את העסקתם.

מיכל צוק: אנו רוצים לתמרץ גם את המרכזים, שימצאו להם עבודה.

מיכל צוק: לכן, יש סף של 1,000 שקלים.

מיכל צוק: זו משכורת 13 שהיא מלאה עד 4,200 שקלים.

רן כהן: שאלתי, מי קובע.

מיכל צוק: אין להם שיקול דעת.

מיכל צוק: המדינה קובעת זאת לפי העמידה בכללים, לפי גובה המשכורת במשך ההעסקה.

רן כהן: אדם קונקרטי שמתמיד בעבודה ומגיע לו, מי קובע כמה הוא יקבל, האוצר?

מיכל צוק: הממשלה.

רן כהן: הממשלה לא קובעת שום דבר.

רן כהן: מה זה הממשלה?

מיכל צוק: יש נוהל מפורט וברור, שקובע את הזכאות של כל אחד מהמשתתפים למענק.

מיכל צוק: אנחנו יצרנו מערכת ממוחשבת,התקנו אותה בכל אחד מהמרכזים.

מיכל צוק: כאשר משתתף מגיע למרכזים, הם מסבירים לו שיש דבר כזה, הוא צריך להציג את תלושי השכר שלו, הם מקלידים את הנתונים לתוך המערכת שאנו בנינו.

מיכל צוק: המערכת אומרת, שבנקודת זמן כזו הוא זכאי לכך וכך כסף.

מיכל צוק: אין כאן שום שיקול דעת לאף אחד.

חזקיה ישראל: מדובר בתיקון חשוב מאוד ודחוף מאוד.

חזקיה ישראל: אני הייתי מציע, להשאיר את הבדיקה של מי ישלם ואיך ישלם.

חזקיה ישראל: מוכרחים לתת לעסק הזה לרוץ.

חזקיה ישראל: אם תהיינה בעיות, אפשר להידרש על זה.

איתי עצמון: יש לי שתי הערות נוסח קצרות.

איתי עצמון: ההערה הראשונה היא בעניין הגדרת משתתף.

איתי עצמון: ההגדרה איננה מופיעה בחוק הבטחת הכנסה, שהתקנות שאותן מתבקשת הוועדה לאשר מותקנות לפיו, ולכן אני מציע לשלב בתיקון: "בפסקה זו משתתף תושב אזור שילוב שתובע גמלה או שמשתלמת לו גמלה, ושזכאותו לגמלה האמורה מותנית בהשתתפותו בפעילות של מרכז תעסוקה לפי הוראות פרק זה".

איתי עצמון: זו הגדרה שקיימת בחוק המדיניות הכלכלית לשנת הכספים 2004, פרק ז', שילוב מקבלי גמלאות בעבודה.

יצחק גלנטי: אני לא חושב שיש עם זה בעיה.

איתי עצמון: המושג "מענק התמדה" לא קבוע בחוק, לא בחוק מדיניות כלכלית ולא בחוק הבטחת הכנסה.

איתי עצמון: אולי כדאי לעשות כאן הידוק נוסח: מענק התמדה למשתתף או למי שהיה משתתף בשל התמדה בהשתלבות בשוק העבודה.

איתי עצמון: זה תיקון נוסח, שבא להבהיר מה המונח.

גלית יעקובוב: אני הייתי נזהרת עם הנושא של התמדה, כי גם על חודש אחד מגיע לו מענק.

גלית יעקובוב: אני לא רוצה להרע למשתתף אלא רק להיטיב איתו.

איתי עצמון: אני מציע שהוועדה תסמיך אותנו לעשות את הידוקי הנוסח האחרונים, כדי שיובהר על מה מדובר.

איתי עצמון: כל הנושא של מענק ההתמדה קבוע בהסכם שנחתם ב-31 ביולי 2007.

איתי עצמון: יכול להיות שכדאי להפנות אליו ולנהלים של משרד התמ"ת.

כרמית נאור: כדאי לבדוק את זה גם מול משרד המשפטים.

כרמית נאור: אני מציע, שאנו נבדוק את זה עם היועצים המשפטיים.

כרמית נאור: יש לי בקשה.

כרמית נאור: לעניין התחילה והתחולה, אנו קיבלנו עדכון ממשרד התמ"ת שהתשלומים של המענקים החלו כבר בתחילת חודש נובמבר.

כרמית נאור: לכן, אנו מבקשים שהתקנות יהיו בתחולה מחודש נובמבר.

איתי עצמון: האם משרד המשפטים נמצא כאן?

כרמית נאור: לא.

איתי עצמון: השאלה היא מהי חוות הדעת של משרד המשפטים בעניין של תחולה רטרואקטיבית.

כרמית נאור: אנחנו נפנה אליהם בצורה מסודרת.

איתי עצמון: אז אני מציע, שההחלטה על התחולה תהיה תלויה בחוות דעת של משרד המשפטים.

רן כהן: אני מציע, לקבל את ההצעה, ואם משרד המשפטים יערער על זה אנחנו נפנה אליהם.

רן כהן: צריך להריץ את זה.

איתי עצמון: אז התיקון יהיה: תחילתן של התקנות מהראשון לנובמבר 2007.

רן כהן: אדוני היו"ר, אני הייתי מבקש, שתקבע שכעבור חצי שנה נקבל דיווח.

רן כהן: אני הייתי מעדיף, שהביצוע ייעשה על ידי הביטוח הלאומי.

וילמה מאור: זה ייעשה במסגרת הדיונים שלנו בנושא יישום חקיקה ותקנות.

ליה שמטוב: אני תומכת בתיקון.

ליה שמטוב: עכשיו מתחיל גל חדש של משתתפים.

ליה שמטוב: משני לדצמבר הרחיבו את המרכזים הקיימים ביישובים חדשים.

ליה שמטוב: רציתי לומר, שהמשתתפים מעל גיל 45 צריכים להשתתף חודשיים בתוכנית, ולהחליט אם הם רוצים להשתתף בתוכנית או לעבור ללשכת התעסוקה.

ליה שמטוב: התדמית של תוכנית ויסקונסי לא היתה טובה, ולכן צריך בחודשיים האלה להסביר לאנשים שזה לא רע כמו שזה היה פעם.

ליה שמטוב: עכשיו אני עושה בשבילם את העבודה הזו.

ליה שמטוב: צריך לבדוק, אם ועדת הערר היא כמו שהבטיחו.

ליה שמטוב: נושא הערר חשוב לאנשים.

ליה שמטוב: צריך לבדוק גם את נושא השעות.

ליה שמטוב: יש אנשים מבוגרים וחולים, וצריכה להיות להם אפשרות להגיע לבדיקות.

יצחק גלנטי: הוועדה מאשרת את תיקון תקנה 17, ומיפה את כוחם של היועץ המשפטי של הוועדה ויועצת המשפטית של משרד המשפטים לבצע שינויי נוסח.

יצחק גלנטי: תודה רבה, הישיבה נעולה.